ddrg/super_eurlex huggingface dataset:
(92)

Selve formålet med en sådan finansiel sikkerhed er at sikre, at mineselskaber har afsat tilstrækkelige midler til at dække fremtidige omkostninger til genopretning, uanset deres økonomiske situation i fremtiden (ofte langt ude i fremtiden). Det er derfor klart, at hvis beløbet for sikkerhedsstillelsen er betydeligt lavere end de forventede omkostninger til genopretning, er der i det mindste en øget risiko for, at statsmidlerne bliver påvirket i fremtiden. Denne risiko for en potentiel omkostning for statsbudgettet er klart højere, end hvis sikkerheden var blevet fastsat korrekt i overensstemmelse med gældende lovgivning, under behørig hensyntagen til de forventede omkostninger til genopretning. Hvis disse midler er betydeligt lavere end nødvendigt, vil der i sidste ende være behov for at benytte statsmidler til at dække en større del af disse omkostninger, hvis Iberpotash af en eller anden grund ikke er villig eller i stand til at gøre det. Hvis Iberpotash ikke er i stand til at betale omkostningerne for genopretning i fremtiden, vil de spanske myndigheders påståede mulighed for at beslaglægge Iberpotashs aktiver sandsynligvis ikke indbringe tilstrækkelige supplerende midler, eftersom Iberpotashs (og hele ICL-koncernens) eneste aktiv i Spanien er potaskeminen. Når potaskeminen er lukket ned, er værdien af dette aktiv tvivlsom.
(7)

Da både Unionen og medlemsstaterne er part i aftalen, er et tæt samarbejde mellem dem afgørende. Med henblik på at sikre et sådant tæt samarbejde og enhed i Det Blandede Udvalgs optræden udadtil, og uden at dette berører traktaterne, særlig artikel 16, stk. 1, i traktaten om Den Europæiske Union og artikel 218, stk. 9, i TEUF, bør der ske en samordning af de holdninger, der skal indtages i Det Blandede Udvalg på Unionens og medlemsstaternes vegne for så vidt angår spørgsmål, der hører under både Unionens og medlemsstaternes kompetence, forud for ethvert møde i Det Blandede Udvalg om sådanne spørgsmål.
(2)

I overensstemmelse med aftalens artikel XII træder den i kraft på den dag, hvor begge parter skriftligt har meddelt hinanden, at deres respektive interne procedurer, der er nødvendige for at lade aftalen træde i kraft, er afsluttet. Aftalen gælder i første omgang for en periode på fem år og kan forlænges efter overenskomst mellem parterne, idet den evalueres i løbet af det næstsidste år i hver efterfølgende periode.
(5)

For at sikre sammenhæng vil gennemførelsen af alle PESCO-projekter blive baseret på et fælles sat forvaltningsregler for projekter, herunder, hvis det er relevant, f.eks. regler om observatørers rolle, der skal vedtages i henhold til artikel 4, stk. 2, litra f), i afgørelse (FUSP) 2017/2315, og som de deltagende medlemsstater, der deltager i et konkret projekt, kan tilpasse som nødvendigt for nævnte projekt.
(58)

Hvad angår refusionen i betragtning 16, første led, havde Kommissionen i forbindelse med indledningen af den formelle procedure og på grundlag af de oplysninger, den rådede over, vurderet, at denne refusion (som var led i de nedsættelser, der var omhandlet i nævnte indledningsafgørelse) indeholdt et element af støtte, fordi den var finansieret af staten, som for at yde den måtte bruge egne midler. Endvidere var refusionen til fordel for visse virksomheder (de mejerivirksomheder, som nød godt af den og således blev lettet for en finansiel byrde, som de øvrige afgiftspligtige mejerivirksomheder skulle bære) og ville kunne fordreje konkurrencen og påvirke samhandelen i kraft af Frankrigs markedsandel. Kommissionen havde også præciseret, at det dengang ikke var muligt at fastslå, om eksistensen og udformningen af refusionen var begrundet i skattesystemets logik, og understreget, at de offentlige myndigheders mulighed for at ændre refusionen syntes at vidne om, at der fandt en skønsmæssig behandling sted af de erhvervsdrivende ud over den grundlæggende forvaltning af skatteindtægter. Endelig tydede intet på, at nedsættelsernes subventionsækvivalent kunne falde ind under en de minimis-ordning, som kunne gøre det muligt at anse støtte for et beskedent beløb for ikke at udgøre statsstøtte efter artikel 107, stk. 1, i TEUF.
(2)

CEPI hævdede, at Republikken Tyrkiet den 28. september 2015 indførte et importovervågningssystem for træfrit papir uden belægning, der omfatter et særligt krav om importlicens, og som umuliggør import under en vis tærskelværdi og skaber handelshindringer for import over denne tærskelværdi.
(4)

Resultaterne af den transportmarkedsundersøgelse, som blev gennemført af ledelsesudvalget for godstogskorridoren, viser, at udvidelserne forventes at medføre en større volumen af international jernbanetransport langs den atlantiske godstogskorridor og en jævn stigning i jernbanernes transportandel. Denne ændring i valget af transportform vil føre til væsentlige socioøkonomiske fordele i form af en mindskelse i CO2-emissioner og mindre trafikbelastning. Forbindelsen til middelhavsgodstogskorridoren i Zaragoza vil tilføje de selvstyrende regioner Aragón og Navarra til korridorens opland. I markedsundersøgelsen blev det anslået, at udvidelserne ville bidrage til udviklingen af godstogstrafikken ved at øge godstogenes transportandel mellem Portugal og de tre spanske selvstyrende regioner Madrid, Navarra og Aragón fra 28 % i 2010 til 60 % frem mod 2050. Dette skal ske samtidig med en forventet seksdobling af det samlede antal ton jernbanegods, der bliver transporteret. Derudover vil forbindelserne mellem havnene og terminalerne i Nantes-St. Nazaire, La Rochelle og Valongo styrke korridoren ved at lette brugen af flere forskellige transportformer og øge efterspørgslen i korridoren, og på den måde udvikle europæisk jernbanegodstransports konkurrenceevne.
(193)

I sommeren 2011, hvor Saremar fik overdraget driften af de to ruter, var der fire andre rederier i rutefart på ruten Civitavecchia-Olbia og tre på ruten Genova-Porto Torres (41). Hertil kommer, at Tirrenia tilbød lignende tjenesteydelser i forhold til Saremars, og som opfyldte de temmelig uklare forpligtelser, der var fastsat i overdragelsesakten(erne). Som det er beskrevet ovenfor, leverede Tirrenia indtil juli 2012 kombinerede tjenesteydelser på både ruten Genova-Porto Torres og Civitavecchia-Olbia under en ordning om offentlige tjenesteydelser til PSO'er vedrørende fartøjstype, sejlfrekvens og reducerede takster for personer bosiddende på Sardinien og særlige kategorier under de oprindelige aftaler (se betragtning 14 ovenfor). Den oprindelige aftale, som forblev i kraft indtil juni 2012, fastsatte også PSO'er med hensyn til takster for at sikre rimelige priser på de pågældende tjenesteydelser. I lyset af den kendsgerning, at visse og navnlig de to undersøgte ruter »sikrede særligt høje trafikniveauer«, besluttede de italienske myndigheder at suspendere forpligtelserne vedrørende de takster, som Tirrenia var blevet pålagt i sommersæsonen (med undtagelse af takster for personer bosiddende på Sardinien og andre forpligtelser vedrørende sejlfrekvens og fartøjstyper) for at sikre, at Tirrenia har fuld kommerciel frihed, hvad angår priserne til sine kunder (42). Den samme kommercielle frihed blev givet Tirrenia/CIN i den nye aftale med hensyn til takster på de to pågældende ruter fra juli 2012 (43). Derfor er beslutningen om at lade Tirrenia og Tirrenia/CIN fastsætte deres priser frit i sommersæsonen, når der registreres høje trafikniveauer, og adskillige andre rederier driver disse ruter, ikke noget vilkårligt valg fra de italienske myndigheders side, men resultatet af deres vurdering for så vidt angår tilstrækkeligheden af de tjenesteydelser, som leveres af markedskræfterne i denne periode af året. Den kendsgerning, at RAS selv indledningsvis vurderede, at Saremar kunne drive de to ruter til rimelige priser og opnå økonomisk balance antyder, at markedsvilkårene på disse ruter er således, at markedskræfterne kan levere tilfredsstillende tjenesteydelser, navnlig om sommeren, hvor trafikken er særligt høj.
(2)

I forslaget til borgerinitiativ erklæres følgende målsætninger: »1. Borgere over hele i Europa vil gerne støtte flygtninge og tilbyde dem et sikkert hjem og et nyt liv. Vi vil have Kommissionen til at yde direkte støtte til lokale grupper, som hjælper flygtninge, der har fået nationalt visum. 2. Ingen mennesker bør retsforfølges eller pålægges bøder for at tilbyde humanitær hjælp eller husly. Vi vil have Kommissionen til at stoppe de medlemslande, som straffer frivillige. 3. Alle har ret til retfærdig behandling. Vi vil have Kommissionen til at garantere mere effektive metoder og regler til at beskytte alle ofre for arbejdsudnyttelse og forbrydelser i hele Europa og alle ofre for menneskerettighedskrænkelser ved vores grænser.«
(5)

Marrakeshtraktaten opstiller et sæt internationale regler, som sikrer, at der på nationalt plan findes undtagelser fra og indskrænkninger i ophavsret til fordel for personer, der er blinde eller synshæmmede eller på anden måde har et læsehandicap. Marrakeshtraktaten tager også sigte på at muliggøre udveksling på tværs af grænserne af eksemplarer af offentliggjorte værker, som er fremstillet i tilgængeligt format i henhold til disse undtagelser fra eller indskrænkninger i ophavsret. Marrakeshtraktaten vil således fremme adgangen til offentliggjorte værker for målgruppepersoner i og uden for Unionen.
(3)

Den 14. december 2017 foreslog Kommissionen efter at have indhentet udtalelse fra EF-Sortsmyndighedens administrationsråd Paul A.C.E. VAN DER KOOIJ, der var den eneste nominerede, til posten som formand for EF-Sortsmyndighedens appelkammer —
9.

En repræsentant for Tjenesten for EU's Optræden Udadtil og en repræsentant for New Zealands Udenrigs- og Handelsministerium fungerer sammen som sekretærer for det blandede udvalg. Al korrespondance til og fra formændene for det blandede udvalg fremsendes til sekretærerne.
(7)

Denne foranstaltning, som bør gælde for lette varebiler med en tilladt totalvægt på op til tre ton, tager sigte på at forenkle momsforpligtelserne for afgiftspligtige personer, der gør lejlighedsvis privat brug af et køretøj, der var registreret udelukkende til erhvervsformål, hvorved afgiftsopkrævningen forenkles. Det vil dog fortsat være muligt for en afgiftspligtig person at vælge at registrere en let varebil som værende til både erhvervsmæssig og privat brug. Ved at gøre brug af denne mulighed vil den afgiftspligtige person fortabe retten til at fradrage moms betalt ved anskaffelse af køretøjet, men vil ikke skulle betale en daglig afgift for privat brug.
(8)

Ifølge artikel 142 i tiltrædelsesakten skal det samlede støttebeløb, der ydes, være tilstrækkelig til at opretholde landbrugsaktiviteterne i Sveriges nordlige områder, men må ikke føre til, at den samlede støtte ligger over støtteniveauet i en referenceperiode forud for tiltrædelsen, der skal fastlægges. For at yde støtte i henhold til artikel 142 i tiltrædelsesakten på et passende niveau under hensyntagen til, at de nuværende produktionsomkostninger ikke overstiger støtteniveauet i den fastlagte referenceperiode forud for tiltrædelsen, bør udviklingen i forbrugerprisindekset i perioden 1993-2017 i Sverige tages i betragtning ved fastsættelsen af den maksimalt tilladte støtte i henhold til nævnte artikel.
(14)

I overensstemmelse med artikel 7, stk. 2, i forordning (EF) nr. 88/97 bør fritagelserne have virkning fra datoen for modtagelsen af anmodningerne. Toldskylden for den udvidede told fra de parter, der anmodede om fritagelse, bør derfor anses for at være ophørt fra samme dato.
DA Den Europæiske Unions Tidende L 78/15

RÅDETS GENNEMFØRELSESAFGØRELSE (EU) 2018/463

af 19. marts 2018

om udnævnelse af et medlem af Den Fælles Afviklingsinstans

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 806/2014 af 15. juli 2014 om ensartede regler og en ensartet procedure for afvikling af kreditinstitutter og visse investeringsselskaber inden for rammerne af en fælles afviklingsmekanisme og en fælles afviklingsfond og om ændring af forordning (EU) nr. 1093/2010 (1), særlig artikel 56, stk. 6,

under henvisning til forslag fra Europa-Kommissionen,

under henvisning til Europa-Parlamentets godkendelse (2), og

ud fra følgende betragtninger:

(1) Den 20. december 2017 vedtog Kommissionen efter høring af Den Fælles Afviklingsinstans (»afviklingsinstansen«) en endelig liste over kandidater til hvervet som medlem af Den Fælles Afviklingsinstans og forelagde den for Europa-Parlamentet.

(2) Rådet blev orienteret om den endelige liste samme dag.

(3) I henhold til artikel 56, stk. 5, i forordning (EU) nr. 806/2014 har de fuldtidsansatte medlemmer en mandatperiode på fem år.

(4) Den 14. februar 2018 vedtog Kommissionen et forslag om at udnævne Boštjan JAZBEC til medlem af afviklingsinstansen og sendte det til Europa-Parlamentet til godkendelse —

VEDTAGET DENNE AFGØRELSE:

Artikel 1

Boštjan JAZBEC udnævnes hermed til fuldtidsmedlem af Den Fælles Afviklingsinstans for en mandatperiode på fem år fra denne afgørelses ikrafttræden.

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 19. marts 2018. På Rådets vegne R. PORODZANOV Formand

(1) EUT L 225 af 30.7.2014, s. 1.

(2) Godkendelse af 1.3.2018.
(10)

Herudover finder myndigheden, at anmodningen, selv hvis den var at betragte som en ansøgning, der opfyldte betingelserne for behandling i henhold til forordning (EU, Euratom) nr. 1141/2014, ikke ville kunne godkendes i materiel henseende, eftersom registreringen i henhold til artikel 3, stk. 2, litra a), i nævnte forordning er betinget af, at en ansøger er tilknyttet et europæisk politisk parti, der er registreret i henhold til de betingelser og procedurer, som er fastlagt i denne forordning.
(2)

Lissabonaftalens internationalt gældende bestemmelser er i øjeblikket ved at blive revideret med henblik på at forbedre aftalen for at gøre den mere attraktiv at tiltræde, idet principperne og målene for aftalen bevares. I lyset af de fremskridt, der er gjort i en arbejdsgruppe, som i oktober 2014 udarbejdede et foreløbigt forslag til en revideret aftale, blev der den 11.-21. maj 2015 i Genève afholdt en diplomatisk konference om vedtagelse af en revideret Lissabonaftale om beskyttede oprindelsesbetegnelser og geografiske betegnelser (»revideret Lissabonaftale«).
(3)

På mødet i Den Blandede Komité den 25.-27. oktober 2017 i Bruxelles meddelte den marokkanske part, at den vil nedsætte den kvote for 2018, der er tildelt trawlere til industrielt pelagisk fiskeri (se fiskeridatablad nr. 6), for at sikre en bæredygtig udnyttelse af de pågældende bestande. Under hensyntagen til de forventede virkninger af en sådan foranstaltning for den pågældende flåde har den europæiske part foreslået ved samme lejlighed at ændre visse gennemførelsesbestemmelser i protokollen vedrørende industrielt pelagisk fiskeri for at optimere udnyttelsen af fiskerimulighederne i denne kategori.
DA Den Europæiske Unions Tidende L 69/1

RÅDETS AFGØRELSE (EU) 2018/385

af 16. oktober 2017

om undertegnelse på Unionens og medlemsstaternes vegne og midlertidig anvendelse af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side for at tage hensyn til Republikken Kroatiens tiltrædelse af Den Europæiske Union

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207 og 209 sammenholdt med artikel 218, stk. 5,

under henvisning til akten vedrørende Kroatiens tiltrædelse, særlig artikel 6, stk. 2,

under henvisning til forslag fra Europa-Kommissionen, og

ud fra følgende betragtninger:

(1) I henhold til artikel 6, stk. 2, i akten vedrørende Kroatiens tiltrædelse skal Kroatiens tiltrædelse af partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side (1) (»aftalen«) godkendes ved indgåelse af en protokol til aftalen. I henhold til artikel 6, stk. 2, i tiltrædelsesakten skal der anvendes en forenklet procedure for en sådan tiltrædelse, hvorefter en protokol indgås af Rådet, der træffer afgørelse med enstemmighed på medlemsstaternes vegne, og af de pågældende tredjelande.

(2) Den 14. september 2012 bemyndigede Rådet Kommissionen til at indlede forhandlinger med Den Kirgisiske Republik med henblik på en tilpasning af aftalen. Forhandlingerne om en protokol til aftalen (»protokollen«) blev afsluttet med positivt resultat med udveksling af verbalnoter.

(3) For så vidt angår anliggender, der henhører under Det Europæiske Atomenergifællesskabs kompetence, er undertegnelsen af protokollen omfattet af en særskilt procedure.

(4) Protokollen bør derfor undertegnes på Unionens og medlemsstaternes vegne og bør anvendes midlertidigt indtil afslutningen af de procedurer, som er nødvendige for dens ikrafttræden —

VEDTAGET DENNE AFGØRELSE:

Artikel 1

Der gives herved bemyndigelse til undertegnelse på Unionens og medlemsstaternes vegne af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side for at tage hensyn til Republikken Kroatiens tiltrædelse af Den Europæiske Union med forbehold af indgåelse af protokollen.

Teksten til protokollen er knyttet til denne afgørelse.

Artikel 2

Formanden for Rådet bemyndiges herved til at udpege den eller de personer, der er beføjet til at undertegne protokollen på Unionens og medlemsstaternes vegne.

Artikel 3

Protokollen anvendes midlertidigt, jf. dens artikel 4, stk. 3, med virkning fra den 1. juli 2013 indtil afslutningen af de procedurer, som er nødvendige for dens ikrafttræden.

Artikel 4

Denne afgørelse træder i kraft på dagen for vedtagelsen.

Udfærdiget i Luxembourg, den 16. oktober 2017. På Rådets vegne F. MOGHERINI Formand

(1) EFT L 196 af 28.7.1999, s. 48.
DA Den Europæiske Unions Tidende L 69/8

RÅDETS AFGØRELSE (Euratom) 2018/386

af 16. oktober 2017

om godkendelse af Europa-Kommissionens indgåelse på Det Europæiske Atomenergifællesskabs vegne af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side for at tage hensyn til Republikken Kroatiens tiltrædelse af Den Europæiske Union

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Atomenergifællesskab, særlig artikel 101, stk. 2,

under henvisning til henstilling fra Europa-Kommissionen, og

ud fra følgende betragtninger:

(1) I henhold til artikel 6, stk. 2, i akten vedrørende Kroatiens tiltrædelse skal Republikken Kroatiens tiltrædelse af partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side (1) (»aftalen«) godkendes ved indgåelse af en protokol til aftalen.

(2) Den 14. september 2012 bemyndigede Rådet Kommissionen til at indlede forhandlinger med de berørte tredjelande. Forhandlingerne med Den Kirgisiske Republik blev afsluttet med positivt resultat ved udveksling af verbalnoter.

(3) For så vidt angår anliggender, der henhører under Det Europæiske Atomenergifællesskabs kompetence, bør Kommissionens indgåelse af protokollen godkendes.

(4) For så vidt angår anliggender, der henhører under Unionens og medlemsstaternes kompetence, er undertegnelsen og indgåelsen af protokollen omfattet af en særskilt procedure —

VEDTAGET DENNE AFGØRELSE:

Artikel 1

Kommissionens indgåelse på Det Europæiske Atomenergifællesskabs vegne af protokollen til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Kirgisiske Republik på den anden side for at tage hensyn til Republikken Kroatiens tiltrædelse af Den Europæiske Union (2) godkendes herved.

Artikel 2

Denne afgørelse træder i kraft på dagen for vedtagelsen.

Udfærdiget i Luxembourg, den 16. oktober 2017. På Rådets vegne F. MOGHERINI Formand

(1) EFT L 196 af 28.7.1999, s. 48.

(2) Teksten til protokollen er offentliggjort på side 3 i denne EUT sammen med afgørelsen om undertegnelse på Unionens og medlemsstaternes vegne.
(3)

Eftersom den ikke længere anvendes, har Irland anmodet Kommissionen om, at metoden »Fat-O-Meat'er (FOM)« slettes fra listen over tilladte metoder til klassificering af svinekroppe i Irland, samt om tilladelse til at anvende tre nye metoder og opdatering af den ligning, der anvendes for apparatet »Hennessy Grading Probe 2 (HGP 2)«.
(10)

For så vidt angår bemærkningen om, at den foreslåede MIP afhjælper den skadelige virkning af dumping, fordi den er identisk med den, som Kommissionen foreslog i en fase af undersøgelsen, bemærkede Kommissionen, at denne løsning i sidste ende blev afvist. Begrundelserne for denne afvisning blev bl.a. givet i betragtning 632 og 655 i forordningen om endelig told, som er opsummeret i betragtning 7 ovenfor. Bemærkningen om, at MIP'en er baseret på vejede gennemsnitlige importpriser, påvirkede ikke konklusionen om, at MIP'en ikke afhjælper den skadevoldende virkning af dumping for de dyreste varetyper. Kommissionen var ikke i stand til at finde data til støtte for påstanden om, at den skadelige virkning af dumping ville være blevet afhjulpet af MIP'en som følge af eksportens varetypesammensætning i undersøgelsesperioden. Ansøgeren fremlagde heller ikke sådanne data. Selv om den havde haft tilgængelige data til støtte for denne påstand, fandt Kommissionen, at der ikke er noget til hinder for, at varetypesammensætningen ændres i retning af højere prissatte varetyper. Selve anvendelsen af MIP'en kunne faktisk fremme et sådant skift. For så vidt angår bemærkningen om, at MIP'en ikke skulle justeres for salg gennem en forretningsmæssigt forbundet virksomhed, var Kommissionen enig i, at i betragtning af sagens omstændigheder i undersøgelsesperioden og navnlig den måde, hvorpå den eksporterende producents eksportpris blev fastsat i forordningen om endelig told, ville denne justering ikke være berettiget. Der er imidlertid ingen garanti for, at omstændighederne ikke ændrer sig, navnlig eftersom virksomhederne er forretningsmæssigt forbundne. For så vidt angår ændringen af tilbuddet og risiciene for krydskompensation, bemærkede Kommissionen endelig, at selv om forpligtelsen til ikke at videresælge den pågældende vare ville begrænse visse krydskompensationsrisici, udestår det vigtigste problem stadig, nemlig at MIP'en anvendes på transaktioner mellem forretningsmæssigt forbundne enheder. En sådan associering mellem to enheder frembyder adskillige muligheder for krydskompensation, som ikke kan overvåges effektivt af Kommissionen. De ville ikke alle fremgå af årsberetningerne, og for dem, der ville, ville Kommissionen mangle passende benchmarks til at vurdere, om de er kompenserende. Et tilsagn, der dækker forretningsmæssigt forbundet salg, kan kun godtages, hvis den pågældende vare i sidste ende videresælges til en uafhængig kunde, og MIP'en, behørigt justeret, kan anvendes på disse transaktioner. Dette er ikke muligt, hvis den pågældende vare forarbejdes til en anden vare.
(2)

Aftalen har til formål at etablere retsgrundlaget for en samarbejdsramme med henblik på at sikre forsyningskæden og fremme lovlig samhandel samt muliggøre udveksling af oplysninger for at sikre, at toldlovgivningen anvendes korrekt, og at brud på toldlovgivningen hindres, undersøges og bekæmpes.